
Bor – művészet – századforduló

Munkám fő kérdése az volt, hogy tudtak-e társadalmi rangot elérni a támogatott és kevésbé támogatott képzőművésznők a századfordulón kibontakozott művészvilágban. Milyen nehézségekbe ütköztek tanulmányaik és később művészi pályájuk során.
A 19-20. század fordulóján a nők külső kényszerből, vagy belső indíttatásból egyre gyakrabban választottak maguknak valamilyen hivatást. Ezt az új hivatást gyakran a képzőművészetben találták meg. Fényes sikereket érhettek el, mellyel akár a magyar társadalom elitjébe is emelkedhettek. Ugyanakkor ez a pálya akár tisztes jövedelmet is biztosított számukra.
Érdekes kérdés, hogy a képzőművészet mennyire jelentett számukra karrierlehetőséget, vagy egyáltalán erről volt-e szó, nemcsak hasznos időtöltésről; milyen szinten tudtak professzionálisan alkotni, vagy csak amatőrként tevékenykedtek. Emellett – ami a férfiak számára is fontos volt – hogyan tudták összeegyeztetni a tradicionális női szerepeket az új hivatással.
A nők képzőművészetben betöltött szerepéről nem volt egyértelműen pozitív a vélemény a férfitársadalom részéről. A kezdetekben még kíváncsisággal figyelték a nők előretörését a művészpályán, később szakmai féltékenységből adódóan konkurenciát láttak bennük. Éppen ezért a képzőművésznők szakmai téren a megkülönböztetés számos formájával találkozhattak. Ez a fajta diszkrimináció már a felsőfokú tanulmányok során megtalálható.
Számos szervezet jött létre: a férfiakat tömörítő Országos Magyar Képzőművészeti Társulat és a nők jogait védő Magyar Képzőművésznők Egyesülete. Ugyanakkor jellemző az alternatív szerveződés és a fragmentálódás is más értelmiségi pályákhoz hasonlóan.
Elgondolkodtató, hogy a nők, mint a képzőművészet új képviselői, hogyan győzik meg az ellenkező nem képviselőit tehetségükről. Számos akadályt gördítettek eléjük (például: kiállításról való kiszavazás), de végül mégis rejtve vagy nyíltan elismerték szerepüket és helyüket a magyar képzőművészetben. Jelenlétük azért is különösen fontos, mert fellépésükkel a saját nemük nem műértő, vagy műkedvelő tagjait is be tudták vezetni a művészet világába, ezzel is segítve egy művészetet támogató és szerető réteg kialakítását, valamint a hazai közízlés formálását.



